## Uredba o objavama i evidenciji javne nabave

### NN 13/2008 (1.2.2008.), Uredba o objavama i evidenciji javne nabave

# VLADA REPUBLIKE HRVATSKE

**359**

Na temelju članka 9., stavka 4., članka 10. stavka 2. i članka 32. stavka 1.
alineje 2. Zakona o javnoj nabavi (»Narodne novine«, broj 110/2007), Vlada
Republike Hrvatske je na sjednici održanoj 24. siječnja 2008. godine donijela

## UREDBU

### O OBJAVAMA I EVIDENCIJI JAVNE NABAVE

PREDMET UREDBE

Članak 1.

Ovom Uredbom uređuju se visine procijenjene vrijednosti nabave za koje postoji
obveza objave u Službenom listu Europske zajednice, način određivanja
procijenjene vrijednosti nabave, uvjeti objavljivanja objava o javnoj nabavi u
Elektroničkom oglasniku javne nabave u Narodnim novinama, izgled i sadržaj
standardnih obrazaca za objave o javnoj nabavi i evidencija javne nabave.

OBVEZA OBJAVE O JAVNOJ NABAVI U SLUŽBENOM LISTU EUROPSKE ZAJEDNICE

Članak 2.

(1) Javni naručitelji obvezni su u Službenom listu Europske zajednice objaviti
objave o javnoj nabavi, ako procijenjena vrijednost nabave bez poreza na dodanu
vrijednost iznosi najmanje:
– 133.000 EUR-a za nabavu robe i usluga, koju provode državna tijela Republike
Hrvatske iz članka 3. stavka 1. točke 1. Zakona o javnoj nabavi (»Narodne
novine«, broj 110/2007, dalje u tekstu: Zakon),
– 206.000 EUR-a za nabavu robe i usluga koju provode jedinice lokalne i područne
(regionalne) samouprave iz članka 3. stavka 1. točke 2. Zakona, pravne osobe iz
članka 3. stavka 1. točke 3. Zakona te udruge iz članka 3. stavka 1. točke 4.
Zakona,
– 5.150.000 EUR-a za nabavu radova.
(2) Subjekti koji nisu javni naručitelji obvezni su u Službenom listu Europske
zajednice objaviti objave za nabave iz članka 3. stavka 2. Zakona, ako
procijenjena vrijednost nabave bez poreza na dodanu vrijednost iznosi najmanje:
– 5.150.000 EUR-a za nabavu radova, i
– 206.000 EUR-a za nabavu usluga.
(3) Naručitelji koji obavljaju djelatnost na području vodoopskrbe, energetike,
prometa i poštanskih usluga obvezni su u Službenom listu Europske zajednice
objaviti objave o javnoj nabavi, ako procijenjena vrijednost nabave bez poreza
na dodanu vrijednost iznosi najmanje:
– 412.000 EUR-a za nabavu robe i usluga,
– 5.150.000 EUR-a za nabavu radova.

OBVEZA OBJAVE O JAVNOJ NABAVI ZA POTREBE OBRANE U SLUŽBENOM LISTU EUROPSKE
ZAJEDNICE

Članak 3.

Javni naručitelji koji provode nabavu za potrebe obrane obvezni su u Službenom
listu Europske zajednice objaviti objave o javnoj nabavi, ako procijenjena
vrijednost nabave bez poreza na dodanu vrijednost iznosi najmanje:
– 133.000 EUR-a za nabavu robe iz Dodatka III. Zakona,
– 206.000 EUR-a za nabavu robe koja nije navedena u Dodatku III. Zakona.

OBVEZA OBJAVE NATJEČAJA U SLUŽBENOM LISTU EUROPSKE ZAJEDNICE

Članak 4.

(1) Javni naručitelji obvezni su u Službenom listu Europske zajednice objaviti
objave o javnoj nabavi za natječaj, ako procijenjena vrijednost nabave javnih
usluga bez poreza na dodanu vrijednost, uzimajući u obzir novčane nagrade ili
naknade, ukoliko se dodjeljuju, iznosi najmanje:
– 133.000 EUR-a kod natječaja koje provode državna tijela Republike Hrvatske iz
članka 3. stavka 1. točke 1. Zakona,
– 206.000 EUR-a kod natječaja koje provode jedinice lokalne i područne
(regionalne) samouprave iz članka 3. stavka 1. točke 2. Zakona, pravne osobe iz
članka 3. stavka 1. točke 3. Zakona te udruge iz članka 3. stavka 1. točke 4.
Zakona,
– 206.000 EUR, ukoliko se natječaj odnosi na telekomunikacijske usluge iz
kategorije 5. Dodatka II. A Zakona, istraživačke i razvojne usluge iz kategorije
8. Dodatka II. A Zakona, i/ili usluge iz Dodatka II. B Zakona.
(2) Naručitelji koji obavljaju djelatnost na području vodoopskrbe, energetike,
prometa i poštanskih usluga obvezni su u Službenom listu Europske zajednice
objaviti objave o javnoj nabavi za natječaj, ako procijenjena vrijednost nabave
iznosi najmanje:
– 412.000 EUR, uzimajući u obzir procijenjenu vrijednost ugovora o javnim
uslugama bez poreza na dodanu vrijednost te novčane nagrade ili naknade, ukoliko
se dodjeljuju,
– 412.000 EUR-a uzimajući u obzir procijenjenu vrijednost novčanih nagrada ili
naknada koje se dodjeljuju, te ugovora o javnim uslugama, ukoliko se kasnije
sklapa.

NAČIN PRERAČUNAVANJA

Članak 5.

(1) Preračunavanje iznosa procijenjene vrijednosti nabave iz članaka 2. do 4.
ove Uredbe provodi se na temelju srednjeg tečaja u kunama za EUR-e, Hrvatske
narodne banke, važećeg na dan preračunavanja.
(2) Preračunavanje iznosa procijenjene vrijednosti nabave iz odredaba Zakona
koji su izraženi u EUR-ima provodi se na način određen u stavku 1. ovoga članka.

ODREĐIVANJE PROCIJENJENE VRIJEDNOSTI NABAVE ZA UGOVORE O JAVNIM RADOVIMA

Članak 6.

(1) Izračun procijenjene vrijednosti nabave za ugovore o javnim radovima sastoji
se od procijenjene ukupne vrijednosti radova i sve robe potrebne za izvođenje
javnih radova koju naručitelj stavlja na raspolaganje izvođaču radova.
(2) Ako se kod ugovora o javnim radovima predmet nabave sastoji od više grupa
ili dijelova i ako se za svaki od njih sklapa poseban ugovor, onda se kao
procijenjena vrijednost nabave uzima procijenjena ukupna vrijednost svih tih
grupa ili dijelova predmeta nabave.

ODREĐIVANJE PROCIJENJENE VRIJEDNOSTI NABAVE ZA UGOVORE O JAVNOJ NABAVI ROBE

Članak 7.

(1) Kod zakupa, najma, leasinga s odlukom o kupoprodaji procijenjenom
vrijednošću nabave smatra se:
– procijenjena vrijednost ukupnog iznosa i naknada koje će se vjerojatno
isplatiti za vrijeme trajanja ugovora koji se sklapa na određeno vrijeme do 12
mjeseci,
– procijenjena vrijednost ukupnog iznosa i naknada koje će se vjerojatno
isplatiti za vrijeme trajanja ugovora, uključujući i procijenjenu preostalu
vrijednost, kod ugovora koji se sklapa na određeno vrijeme duže od 12 mjeseci,
– procijenjena vrijednost mjesečne naknade pomnožene s 48 kod ugovora
neutvrđenog roka trajanja.
(2) Za uobičajene nabave ili nabave koje treba obnoviti u određenom razdoblju
procijenjenu vrijednost nabave čini:
– ukupna vrijednost uzastopnih nabava istoga tipa tijekom prethodne proračunske
godine ili 12 mjeseci ili kraće, usklađena, ako je moguće, za predviđene izmjene
u količini, opsegu ili vrijednosti tijekom idućih 12 mjeseci,
– ukupna vrijednost uzastopnih nabava tijekom 12 mjeseci koje su uslijedile
nakon prve nabave ili tijekom ukupnog trajanja nabave kada je rok nabave duži od
12 mjeseci.
(3) Ako je predmet nabave podijeljen na više grupa ili dijelova, i ako se za
svaku pojedinu grupu ili dio sklapa poseban ugovor, onda se procijenjenom
vrijednošću nabave smatra procijenjena ukupna vrijednost svih tih grupa i
dijelova predmeta nabave.

ODREĐIVANJE PROCIJENJENE VRIJEDNOSTI NABAVE ZA UGOVORE O JAVNIM USLUGAMA

Članak 8.

(1) Izračun procijenjene vrijednosti nabave za ugovore o jav­nim uslugama
sastoji se od:
– premija i drugih naknada za usluge osiguranja,
– pristojbi, provizija, kamata i drugih naknada za bankarske i druge financijske
usluge,
– naknada za projektiranje i drugih naknada i nagrada vezanih za pružene usluge
u slučaju ugovora koji uključuju poslove projektiranja.
(2) Izračun procijenjene vrijednosti nabave za ugovore o javnim uslugama za koje
nije navedena ukupna cijena sastoji se od:
– ukupne vrijednosti za vrijeme trajanja ugovora koji se sklapa na određeno
vrijeme do 48 mjeseci,
– mjesečne vrijednosti naknade pomnožene s 48 za vrijeme trajanja ugovora koji
se sklapa na neodređeno vrijeme ili s rokom dužim od 48 mjeseci.
(3) Za uobičajene nabave ili nabave koje treba obnoviti u određenom razdoblju
procijenjenu vrijednost nabave čini:
– ukupna vrijednost uzastopnih nabava istoga tipa tijekom prethodne proračunske
godine ili 12 mjeseci ili kraće, usklađena, ako je moguće, za predviđene izmjene
u količini, opsegu ili vrijednosti tijekom idućih 12 mjeseci,
– ukupna vrijednost uzastopnih nabava tijekom 12 mjeseci koje su uslijedile
nakon nakon prve nabave ili tijekom ukupnog trajanja nabave kada je rok nabave
duži od 12 mjeseci.
(4) Ako je predmet nabave podijeljen na više grupa ili dijelova, i ako se za
svaku pojedinu grupu ili dio sklapa poseban ugovor, onda se procijenjenom
vrijednošću nabave smatra procijenjena ukupna vrijednost svih tih grupa i
dijelova predmeta nabave.

ODREĐIVANJE PROCIJENJENE VRIJEDNOSTI NABAVE ZA NATJEČAJ

Članak 9.

Ako naručitelj predviđa novčane nagrade ili naknade u postupku natječaja, iste
mora uzeti u obzir pri određivanju procijenjene vrijednosti nabave.

ODREĐIVANJE PROCIJENJENE VRIJEDNOSTI NABAVE ZA OKVIRNI SPORAZUM I DINAMIČKI
SUSTAV NABAVE

Članak 10.

Izračun procijenjene vrijednosti nabave za okvirni sporazum i dinamički sustav
nabave sastoji se od procijenjene vrijednosti svih ugovora, za koje se predviđa
da će se sklopiti na osnovi tog okvirnog sporazuma ili tog dinamičkog sustava
nabave za ukupno razdoblje njihova trajanja.

PLANIRANA SREDSTVA ZA NABAVU

Članak 11.

Planirana sredstva za nabavu obuhvaćaju osigurana sredstva naručitelja za
izvršenje financijske obveze iz ugovora o javnoj nabavi.

ELEKTRONIČKI OGLASNIK JAVNE NABAVE

Članak 12.

(1) Elektronički oglasnik javne nabave je usluga koja naručiteljima omogućava
on-line unos podataka potrebnih za izradu i objavljivanje objava o javnoj
nabavi, a svim korisnicima omogućava pristup neraspoređenim objavljenim objavama
o javnoj nabavi bez naknade.
(2) Elektronički oglasnik javne nabave uspostavljaju, vode i održavaju Narodne
novine.
(3) Uvjeti poslovanja za Elektronički oglasnik javne nabave i upute za
korištenje Elektroničkog oglasnika javne nabave javno se objavljuju na
internetskim stranicama Narodnih novina.
(4) Naručitelji su obvezni prije početka korištenja Elektroničkog oglasnika
javne nabave izvršiti jednokratnu registraciju u sustav, sukladno uvjetima
poslovanja i uputama za korištenje Elektroničkog oglasnika javne nabave iz
stavka 3. ovog članka.
(5) Narodne novine omogućavaju besplatan i neograničen pristup i pretraživanje
baze podataka iz Elektroničkog oglasnika javne nabave Uredu za javnu nabavu
Vlade Republike Hrvatske, Državnoj komisiji za kontrolu postupaka javne nabave i
Državnom odvjetništvu Republike Hrvatske.

STANDARDNI OBRASCI ZA OBJAVE O JAVNOJ NABAVI

Članak 13.

(1) Prilog I. ove Uredbe – Standardni obrasci za objave o javnoj nabavi sadrži
standardne obrasce za objave o javnoj nabavi:
1. Obavijest o početku postupka javne nabave, Broj: N-30-V
2. Obavijest o početku postupka javne nabave – Sektor, Broj: N-31-V
3. Prethodna (informacijska) obavijest, Broj: N-01-V
4. Prethodna (indikativna) obavijest, Broj: N-04-V
5. Poziv na nadmetanje, Broj: N-02-V
6. Poziv na nadmetanje – Sektor, Broj: N-05-V
7. Poziv na natječaj, Broj: N-12-V
8. Obavijest o sklopljenim ugovorima, Broj: N-03-V
9. Obavijest o sklopljenim ugovorima – Sektor, Broj: N-06-V
10. Obavijest o rezultatima natječaja, Broj: N-13-V
11. Obavijest o objavi na profilu naručitelja (kupca), Broj: N-08-V
12. Objava o uspostavljanju kvalifikacijskog sustava, Broj: N-07-V
13. Pojednostavljena obavijest u dinamičkom sustavu nabave, Broj: N-09-V
14. Objava o poništenju nadmetanja/ispravku objave, Broj: N-14-V.
(2) Prilog II. Ove Uredbe – Standardni obrasci nabave male vrijednosti sadrži
standardne obrasce za objave o javnoj nabavi male vrijednosti:
1. Obavijest o početku postupka javne nabave, Broj: N-32-M
2. Obavijest o početku postupka javne nabave – Sektor, Broj: N-33-M
3. Poziv na nadmetanje, Broj: N-16-M
4. Poziv na nadmetanje – Sektor, Broj: N-21-M
5. Poziv na natječaj, Broj: N-18-M
6. Obavijest o sklopljenim ugovorima, Broj: N-17-M
7. Obavijest o sklopljenim ugovorima – Sektor, Broj: N-22-M
8. Obavijest o rezultatima natječaja, Broj: N-24-M
9. Objava o uspostavljanju kvalifikacijskog sustava, Broj: N-23-M
10. Objava o poništenju nadmetanja/ispravku objave, Broj: N-19-M.
(3) Uzorci obrazaca za objave o javnoj nabavi iz priloga ove Uredbe u dostupni
su u elektroničkom obliku bez naknade i na internetskim stranicama Narodnih
novina i Ureda za javnu nabavu Vlade Republike Hrvatske.
(4) Objave o javnoj nabavi izrađene i objavljene on-line postupkom u
Elektroničkom oglasniku javne nabave mogu se razlikovati od obrazaca za objave o
javnoj nabavi iz priloga ove Uredbe, ovisno o vrsti naručitelja, predmetu
nabave, odabranom postupku i ostalim varijabilnim podacima koje unosi
naručitelj.

ON-LINE UNOS PODATAKA

Članak 14.

(1) On-line unos podataka potrebnih za izradu i objavljivanje objava o javnoj
nabavi podrazumijeva unos traženih podataka (odabir između ponuđenih opcija,
unos informacija ili oznaka) u predviđena polja.
(2) On-line unos podataka omogućava naručitelju:
– jednostavan i brz unos podataka u previđena polja,
– ispravljanje i brisanje unesenog teksta,
– pomoć pri unosu podataka,
– automatsko dojavljivanje o neispunjenim poljima,
– automatsko dojavljivanje uočenih pogrešaka unosa prije slanja na
objavljivanje.

TEHNIČKI UVJETI ZA ON-LINE UNOS PODATAKA

Članak 15.

(1) Za potrebe on-line unosa podataka u Elektronički oglasnik javne nabave
naručitelji su dužni ispuniti minimum tehničkih uvjeta potrebnih za izradu i
objavljivanje objava o javnoj nabavi i to:
1. pristup internetu, i
2. internet preglednik.
(2) Ukoliko naručitelji ne pripreme objave o javnoj nabavi sukladno odredbama
ove Uredbe te pravilima i općim uvjetima korištenja Elektroničkog oglasnika
javne nabave, Narodne novine odbijaju objavljivanje istih.

RUČNO POPUNJAVANJE OBRAZACA ZA OBJAVE

Članak 16.

(1) Naručitelji koji ne ispunjavaju minimum tehničkih uvjeta iz članka 15.
stavka 1. ove Uredbe, popunjavaju obrasce za objave o javnoj nabavi ručno te ih
zajedno s preslikom odluke o početku postupka javne nabave šalju Narodnim
novinama faksom, poštom ili na drugi dokaziv način.
(2) Naručitelji su obvezni obrasce za objave o javnoj nabavi popunjavati čitko,
a ispravci moraju biti uneseni vidljivo i dokazivo.
(3) Narodne novine nisu obvezne objaviti objavu o javnoj nabavi iz stavka 1.
ovog članka, ako u dostavljenom obrascu nisu uključeni svi obvezni podaci i o
tome će bez odgode obavijestiti naručitelja.
(4) U slučaju da Narodne novine objave tekst ručno popunjenog obrasca za objave
o javnoj nabavi koji nije istovjetan poslanom tekstu naručitelja, Narodne novine
su obvezne o svom trošku objaviti ispravak objave o javnoj nabavi na propisanom
obrascu iz priloga ove Uredbe idući radni dan od dana kada ih je naručitelj o
tome obavijestio na dokaziv način.

OBJAVLJIVANJE OBJAVA O JAVNOJ NABAVI

Članak 17.

(1) Za objavljivanje objave o javnoj nabavi izrađene on-line postupkom datum
slanja objave jest datum koji je naručitelj unio u Elektronički oglasnik javne
nabave, o čemu sustav na zaslonu ispisuje poruku. Takva objava o javnoj nabavi
objavljuje se u Elektroničkom oglasniku javne nabave idući radni dan od datuma
njena slanja.
(2) Najraniji datum slanja objave o javnoj nabavi izrađeneon-line postupkom jest
tekući radni dan do 15.30 sati, a iza 15.30 sati i neradnim danom, prvi idući
radni dan. Referentno vrijeme je vrijeme koje u Republici Hrvatskoj vrijedi
prema Zakonu o računanju vremena (»Narodne novine«, broj 27/93, 33/96) uz
dozvoljeno odstupanje od jedne sekunde.
(3) Obrazac za objave o javnoj nabavi popunjen ručno i poslan faksom, poštom ili
na drugi dokaziv način objavljuje se u Elektroničkom oglasniku javne nabave
najranije u roku tri, a najkasnije u roku sedam radnih dana od dana njegova
slanja.
(4) Uz on-line objavu, osnovni podaci o objavi objavljuju se i u tiskanom
izdanju Elektroničkog oglasnika javne nabave koji izlazi najmanje dva puta
tjedno kao prilog Narodnih novina, Službenog lista Republike Hrvatske.
(5) Neovisno o stavku 4. ovoga članka, naručitelji mogu skraćeni ili cjeloviti
tekst obrasca objave o javnoj nabavi objaviti i u tiskanom izdanju Elektroničkog
oglasnika javne nabave.

POHRANA OBJAVA O JAVNOJ NABAVI

Članak 18.

Narodne novine obvezne su sve objave o javnoj nabavi čuvati najmanje četiri
godine od dana njihova objavljivanja.

EVIDENCIJA JAVNE NABAVE

Članak 19.

(1) Narodne novine vode, čuvaju i obrađuju evidenciju javne nabave.
(2) Struktura evidencije javne nabave razvrstana je prema:
– vrsti objavljenih postupaka i načina javne nabave,
– nazivu, matičnom broju, gradu, županiji i vrsti djelatnosti naručitelja,
– vrsti javnih naručitelja iz članka 3. Zakona,
– vrsti naručitelja koji obavljaju djelatnosti na području vodoopskrbe,
energetike, prometa i poštanskih usluga iz članka 4. Zakona,
– vrsti sklopljenog ugovora o javnoj nabavi i okvirnog sporazuma (roba, radovi,
usluge) i rezultatu natječaja,
– predmetu nabave,
– sklopljenim ugovorima o javnim uslugama iz Dodatka II. B Zakona i sklopljenim
ugovorima o javnoj nabavi, temeljem izuzeća od primjene Zakona,
– procijenjenoj vrijednosti nabave,
– vrijednosti sklopljenog ugovora o javnoj nabavi bez poreza na dodanu
vrijednost,
– nazivu, adresi i državi odabranog ponuditelja te matičnom broju odabranog
ponuditelja sa sjedištem u Republici Hrvatskoj.
(3) Narodne novine omogućavaju kontinuiran pristup i pretraživanje baze podataka
iz evidencije javne nabave ovlaštenim osobama Ureda za javnu nabavu Vlade
Republike Hrvatske, Državne komisije za kontrolu postupaka javne nabave,
Državnog odvjetništva Republike Hrvatske, a naručitelju samo u odnosu na njegove
podatke iz evidencije javne nabave.
(4) Pristup i pretraživanje baze podataka iz evidencije javne nabave dostupne su
za najmanje četiri prethodne kalendarske godine.

STUPANJE NA SNAGU UREDBE

Članak 20.

Ova Uredba stupa na snagu danom objave u »Narodnim novinama«, osim odredaba
članka 2., članka 3. i članka 4. koje stupaju na snagu na dan prijama Republike
Hrvatske u Europsku uniju.

Klasa: 330-01/08-01/01
Urbroj: 5030120-08-1
Zagreb, 24. siječnja 2008.

Predsjednik
**dr. sc. Ivo Sanader**, v. r.

PRILOG I.

STANDARDNI OBRASCI ZA OBJAVE O JAVNOJ NABAVI

[Prethodna (informacijska) obavijest](dodatni/376858.pdf)

[Poziv na nadmetanje](dodatni/376859.pdf)

[Obavijest o sklopljenim ugovorima](dodatni/376860.pdf)

[Prethodna (indikativna) obavijest - Sektor](dodatni/376861.pdf)

[Poziv na nadmetanje - Sektor](dodatni/376862.pdf)

[Obavijest o sklopljenim ugovorima - Sektor](dodatni/376863.pdf)

[Objava o uspostavljanju kvalifikacijskog sustava](dodatni/376864.pdf)

[Obavijest o objavi na profilu naručitelja (kupca)](dodatni/376865.pdf)

[Pojednostavnjena obavijest u dinamičkom sustavu nabave](dodatni/376866.pdf)

[Poziv na natječaj](dodatni/376867.pdf)

[Obavijest o rezultatima natječaja](dodatni/376868.pdf)

[Objava o poništenju nadmetanja/ispravku objave](dodatni/376869.pdf)

[Obavijest o početku postupka javne nabave](dodatni/376870.pdf)

[Obavijest o početku postupka javne nabave - Sektor](dodatni/376871.pdf)

PRILOG II.

STANDARDNI OBRASCI ZA NABAVU MALE VRIJEDNOSTI

[Poziv na nadmetanje](dodatni/376872.pdf)

[Obavijest o sklopljenim ugovorima](dodatni/376873.pdf)

[Poziv na natječaj](dodatni/376874.pdf)

[Objava o poništenju nadmetanja/ispravku objave](dodatni/376875.pdf)

[Poziv na nadmetanje - Sektor](dodatni/376876.pdf)

[Obavijest o sklopljenim ugovorima - Sektor](dodatni/376877.pdf)

[Objava o uspostavljanju kvalifikacijskog sustava](dodatni/376878.pdf)

[Obavijest o rezultatima natječaja](dodatni/376881.pdf)

[Obavijest o početku postupka javne nabave](dodatni/376879.pdf)

[Obavijest o početku postupka javne nabave - Sektor](dodatni/376880.pdf)

Uredba, NN 13/2008-359
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)